AMA รูดหนัก11% ทำนิวโลว์ตั้งแต่เข้าตลาดฯ ชี้นลท.ผิดหวังกำไร Q1/61 หดตัวแรง95%
AMA รูดหนัก11% ทำนิวโลว์ตั้งแต่เข้าตลาดฯ ชี้นลท.ผิดหวังกำไร Q1/61 หดตัวแรง95% โดย ณ เวลา 11.10 น. อยู่ที่ระดับ 8.80 บาท บวก 1.15 บาท หรือ 11.56 % ด้วยมูลค่าซื้อขาย 25.87 ล้านบาท
9 พ.ค. 2561

ผู้สื่อข่าวรายงานว่า บริษัท อาม่า มารีน จำกัด (มหาชน) หรือ AMA ณ เวลา 11.10 น. อยู่ที่ระดับ 8.80 บาท บวก 1.15 บาท หรือ 11.56 % ด้วยมูลค่าซื้อขาย 25.87 ล้านบาท ราคาหุ้นต่ำสุดนับตั้งแต่เข้าตลาดฯเมื่อวันที่ 22 ธ.ค.60

บล.โกลเบล็ก ระบุในบทวิเคราะห์ฯแนะ”ถือ”หุ้น บมจ.อาม่า มารีน (AMA) ให้ราคาเหมาะสม 14.7 บาท รายงานกำไรสุทธิงวดไตรมาส 1/61 ที่ 3.3 ล้านบาท หดตัวถึง 95% จากงวดปีก่อน (ต่ำกว่าที่คาดไว้ที่ 34 ล้านบาท) แม้รายได้จะมีการเติบโต 19% จากงวดปีก่อน ตามการเพิ่มขึ้นของกองเรือกว่า 70% และกองรถอีกกว่า 25% แต่ทั้งนี้ อัตรากำไรขั้นต้นลดลงจาก 28% มาอยู่ที่ 17% ท่ามกลางภาวะราคาน้ำมันดิบ (ตัวแปรสำคัญต่อต้นทุนเชื้อเพลิงบริษัทกว่า 20-25%) มีค่าเฉลี่ยในงวดไตรมาส 1/61 เพิ่มขึ้นถึง 23% จากงวดปีก่อน มาอยู่ที่ 67.2 เหรียญฯต่อบาร์เรล รวมถึงค่าเงินบาทที่แข็งค่ากว่าขึ้นมาก และยังมีค่าใช้จ่ายในการขายและบริหารเพิ่มขึ้นอีกราว 8% จากงวดปีก่อน หลังมีการรับมอบเรือใหม่ “เอลิฌา” (เรือลำที่ 11) ในช่วงเดือน ม.ค.61
ฝ่ายวิจัย มีความเห็นว่า นับเป็นสถานการณ์เชิงลบต่อบริษัทอย่างมากในภาวะที่กองเรือเพิ่มขึ้นสูง เมื่อเทียบกับช่วงเดียวกันของปีก่อนหน้าที่ราคาน้ำมันอยู่ในระดับต่ำ แต่หากพิจารณาเทียบราคาน้ำมัน ในงวดไตรมาส 4/60 ที่มากกว่าไตรมาส 1/60 กว่า 12% แต่อัตรากำไรขั้นต้น (GPM) ยังสามารถทรงตัวในระดับสูงได้มีสาเหตุสำคัญมาจากการเจรจาเพื่อปรับเพิ่มค่าระวางเรือได้ราว 15% จากของเดิม เป็นผลให้ต้องติดตามการเจรจาปรับขึ้นค่าระวางเรืออย่างใกล้ชิด
ด้านราคาหุ้น AMA ปรับตัวลดลงอย่างรุนแรงในช่วงก่อนหน้า (หลังงบไตรมาส 4/60 รายงาน) ถึงกว่า 28% บ่งชี้การสะท้อนปัจจัยลบไปมากแล้ว แม้บริษัทยังคงมีความเสี่ยงจากราคาน้ำมันที่ยังคงทรงตัวในระดับสูงตั้งแต่ต้นไตรมาสจนถึงปัจจุบัน แต่ในแง่อื่นๆ อาทิความสามารถในการสร้างกระแสเงินสดจากการดำเนินงานที่ยังทรงตัวในระดับสูงกว่า 100 ล้านบาท (หักรายการที่ไม่เกี่ยวกับการดำเนินงานออก) สะท้อนโอกาสที่บริษัทจะกลับมาเติบโตอีกครั้งในภาวะที่เอื้ออำนวยกว่านี้ โดยปัจจุบันอยู่ระหว่างการปรับลดประมาณการและราคาเหมาะสม
 